CELEX: 62018TN0506
Language: da
Date: 2018-08-24 00:00:00
Title: Sag T-506/18: Sag anlagt den 24. august 2018 — Polen mod Kommissionen

26.11.2018   
            
            
               DA
            
            
               Den Europæiske Unions Tidende
            
            
               C 427/78
            
         
      Sag anlagt den 24. august 2018 — Polen mod Kommissionen
      (Sag T-506/18)
      (2018/C 427/105)
      Processprog: polsk
      
         Parter
      
      
         Sagsøger: Republikken Polen (ved B. Majczyna, som befuldmægtiget)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesafgørelse C(2018) 3826) final af 13. juni 2018 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (1) annulleres, for så vidt som beløbene på 1 421 755,79 EUR og 1 436 426,23 EUR, som er udbetalt af det af Republikken Polen godkendte betalingsorgan, deri udelukkes fra EU-finansiering.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført tre anbringender.
      
                  1.
               
               
                  Første anbringende om en tilsidesættelse af artikel 52, stk. 1, i forordning nr. 1306/2013 (2), idet den finansielle er anvendt på grundlag af urigtige faktiske konstateringer og en urigtig retlig fortolkning
                  
                              —
                           
                           
                              Republikken Polen har gjort gældende, at de beløb, der er blevet udelukket fra EU-finansiering i medfør af den anfægtede afgørelse, er blevet udbetalt i overensstemmelse med de retsforskrifter, der fastlægger reglerne vedrørende gennemførelse af den særlige støtte til tobakssektoren, nemlig forordning nr. 73/2009 (3), forordning nr. 1127/2009 (4) og forordning nr. 1122/2009 (5). Den polske regerings fremgangsmåde i forbindelse med indførelsen af støtten svarer ligeledes til de nationale retsforskrifter og det såkaldte program om aktiviteter, der er gennemført i Polen, hvilket program blev oversendt til Kommissionen i forbindelse med den særlige støtte, der er fastsat i artikel 68 i forordning nr. 73/2009.
                           
                        
                              —
                           
                           
                              Hvad angår den del af anbringendet der vedrører kontrol på stedet hos producenten, har Republikken Polen bemærket, at hverken EU-retten eller national lovgivning fastsatte en forpligtelse for producenten til at levere al den producerede tobak til den første forarbejdningsvirksomhed. Det polske system for kontrol på stedet giver fuldt ud mulighed for at foretage en effektiv efterprøvelse af, at alle betingelser for støtteberettigelse er opfyldt.
                           
                        
                              —
                           
                           
                              Hvad angår den del af anbringendet der vedrører kontrol på stedet på leveringsstedet, har Republikken Polen bemærket, at disse kontroller fuldt ud sikrer efterprøvelsen af alle kvalitetskrav, som støtteberettiget råtobak skal opfylde, herunder navnlig krav til fugtighed og indhold af sand og urenheder.
                           
                        
                              —
                           
                           
                              Hvad dernæst angår Kommissionens klagepunkt om, at der ikke findes et særligt system for nedsættelser og udelukkelser, har Republikken Polen bemærket, at det polske sanktionssystem vedrørende den særlige støtte til tobaksektoren var fuldt ud foreneligt med artikel 21 i forordning nr. 73/2009. Navnlig var dette system meget restriktivt og udelukkede enhver risiko for tab for fonden.
                           
                        
            
                  2.
               
               
                  Andet anbringende om en tilsidesættelse af artikel 52, stk. 2, i forordning nr. 1306/2103, idet størrelsen af den anvendte faste finansielle korrektion var åbenbart uforholdsmæssig, når henses til den eventuelle risiko for finansielle tab for EU-budgettet
                  
                              —
                           
                           
                              Republikken Polen er af den opfattelse, at Kommissionen med en fast korrektion på 5 % har anvendt en for høj korrektion, der går ud over det maksimalle, eventuelle tab, som fonden vil kunne lide.
                           
                        
            
                  3.
               
               
                  Tredje anbringende om en tilsidesættelse af artikel 296, stk. 2, TEUF
                  
                              —
                           
                           
                              Republikken Polen har i denne henseende henvist til de uoverensstemmelser, der følger af diverse skrivelser, som Kommissionen har fremsendt i løbet af undersøgelsen, og dermed den manglende begrundelse fra Kommissionen vedrørende anbringendet om overtrædelse af en del af de EU-bestemmelser, som Kommissionen har påberåbt sig.
                           
                        
            
         (1)  Kommissionens gennemførelsesafgørelse (EU) 2018/873 (EUT 2018, L 152, s. 29).
      
         (2)  Europa-Parlamentets og Rådets forordning (EU) nr. 1306/2013 af 17.12.2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT 2013, L 347, s. 549).
      
         (3)  Rådets forordning (EF) nr. 73/2009 af 19.1.2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (EUT 2009, L 30, s. 16).
      
         (4)  Kommissionens forordning (EF) nr. 1120/2009 af 29.10.2009 om gennemførelsesbestemmelser til enkeltbetalingsordningen i afsnit III i Rådets forordning (EF) nr. 73/2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere (EUT 2009, L 316, s. 1)
      
         (5)  Kommissionens forordning (EF) nr. 1122/2009 af 30.11.2009 om gennemførelsesbestemmelser til Rådets forordning (EF) nr. 73/2009 for så vidt angår krydsoverensstemmelse, graduering og det integrerede forvaltnings- og kontrolsystem inden for rammerne af de ordninger for direkte støtte til landbrugerne, som er omhandlet i nævnte forordning, og om gennemførelsesbestemmelser til Rådets forordning (EF) nr. 1234/2007 for så vidt angår krydsoverensstemmelse inden for rammerne af støtteordningen for vin (EUT L 2009, 316, s. 65).